Domkirkens nye lysekrone blev præsenteret søndag, hvor også den tyske billedkunstner Thilo Frank, der står bag kunstværket, var til stede. Den nye lysekrone er en del af et landsdækkende projekt, hvor kunstnere udsmykker seks domkirker rundt i Danmark. Den gamle lysekrone er blevet flyttet til KUNSTEN i Aalborg, hvor publikum kan se den. Den gamle ciselerede messinglysekrone blev i 1679 skænket til kirken af byens borgere, der dermed gjorde en del af kirken til deres. Med den nye version har Thilo Frank taget udgangspunkt i lysekronens historik og betydning for byens borgere. Ved at udskifte et så centralt element i kirken ønsker han at sætte spørgsmålstegn ved kirkerummets betydning og give sit bud på, hvordan borgere og menighed i 2012 kan forhold sig til kirkens rum og handlinger.

Opsummering:
I 333 år har Budolfi Kirke i Aalborg haft den samme store lysekrone hængende, men nu er den skiftet ud med en ny og mere moderne version.